1. ปัจจัยความเสี่ยง

บมจ. อสมท
ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจ
โดยถือว่าการบริหารความเสี่ยงเป็นกลไกสำคัญในการนำพาองค์กรให้สามารถบรรลุเป้าหมายที่กำหนดไว้ได้อย่างมีประสิทธิภาพ
และเป็นส่วนช่วยในการเพิ่มศักยภาพในการแข่งขัน อีกทั้ง
ยังเป็นองค์ประกอบที่สำคัญของการกำกับดูแลกิจการที่ดี (Good Governance) บมจ. อสมท
จึงได้จัดให้มีการบริหารความเสี่ยงอย่างเป็นระบบขึ้น และมีการพัฒนาระบบดังกล่าวอย่างต่อเนื่อง
โดยได้แต่งตั้งคณะกรรมการบริหารความเสี่ยง เพื่อพิจารณาในระดับนโยบาย
แต่งตั้งหัวหน้าเจ้าหน้าที่บริหารความเสี่ยง (Chief Risk Officer : CRO)
เพื่อสนับสนุนให้เกิดการบริหารความเสี่ยงทั่วทั้งองค์กร พัฒนากลยุทธ์
ประเมินและจัดลำดับของความเสี่ยงทั่วทั้งองค์กร
สร้างความมั่นใจถึงความสอดคล้องของการบริหารความเสี่ยง
การตรวจสอบภายใน และการบริหารความเสี่ยงด้านการเงิน
เพื่อให้เกิดประสิทธิภาพในการบริหารความเสี่ยงขององค์กรมากยิ่งขึ้น จัดตั้งฝ่ายบริหารความเสี่ยง
เพื่อทำหน้าที่ดูแลกระบวนการบริหารความเสี่ยงองค์กรโดยรวม
และปฏิบัติหน้าที่ประจำวันแทนคณะกรรมการบริหารความเสี่ยง รวมทั้งได้แต่งตั้ง Risk Officers
ซึ่งเป็นตัวแทนของแต่ละหน่วยงานขึ้น เพื่อทำหน้าที่ติดตาม ประเมินผล และจัดทำรายงานการบริหาร
ความเสี่ยงในระดับของหน่วยงาน

ขณะเดียวกัน บมจ. อสมท ยังได้มีการกำหนดประเด็นในเรื่องของการบริหารความเสี่ยงไว้ใน Job
Description ของทุกหน่วยงาน ประกอบกับ
มีการฝึกอบรมและให้ความรู้เกี่ยวกับภาพรวมของการบริหารความเสี่ยงองค์กรแก่พนักงานทุกระดับ
เพื่อสร้างความตระหนักและสร้างความเข้าใจตรงกันว่าการบริหารความเสี่ยงเป็นเรื่องที่เกี่ยวข้องและเป็นความรับผิดชอบของพนักงานทุกคน
ในการจัดการและควบคุม
ความเสี่ยงให้อยู่ในระดับที่ยอมรับได้ นอกจากนี้ ยังได้มีการจัดทำคู่มือการบริหารความเสี่ยง
และแผน การบริหารความเสี่ยงเพื่อเป็นแนวทางในการดำเนินงาน รวมทั้งมีการติดตาม ประเมินผล
ทบทวนความเสี่ยงให้สอดคล้องกับสถานการณ์แวดล้อมทั้งภายใน
และภายนอกที่เปลี่ยนแปลงไปอย่างสม่ำเสมอ สำหรับในปี 2555 บมจ. อสมท ได้จัดให้มีรางวัล
Risk Officer ดีเด่นเป็นปีที่สองติดต่อกัน เพื่อเป็นการสร้างแรงจูงใจให้แก่ ผู้ปฏิบัติหน้าที่ดังกล่าว

ทั้งนี้ บมจ. อสมท ได้มีการกำหนดนโยบายการบริหารความเสี่ยงไว้อย่างชัดเจน ดังนี้ “ บมจ.
อสมท จะนำการบริหารความเสี่ยงมาใช้เป็นเครื่องมือในการบริหารจัดการ ธุรกิจการผลิต
แพร่ภาพและกระจายเสียงให้มีประสิทธิภาพสูงสุดตามมาตรฐานการออกอากาศในระดับสากล
รวมทั้งจะพัฒนาระบบการบริหารความเสี่ยงให้มีประสิทธิภาพ ส่งเสริมและพัฒนาพนักงานให้มีความรู้
ความเข้าใจ และมีส่วนร่วมในกระบวนการบริหารความเสี่ยง
เพื่อให้องค์กรมีความเสี่ยงอยู่ในระดับที่ยอมรับได้ รวมถึงการป้องกันมิให้สูญเสียโอกาสที่พึงได้
ซึ่งจะส่งผลให้การดำเนินงานขององค์กรบรรลุวัตถุประสงค์ อันจะนำไปสู่การกำกับดูแลกิจการที่ดี
และเป็นการสร้างมูลค่าเพิ่มให้แก่องค์กรอย่างยั่งยืน”

นอกจากนี้ บมจ. อสมท ยังได้ให้ความสำคัญกับการบริหารความต่อเนื่องทางธุรกิจ (Business
Continuity Management : BCM)
โดยได้จัดให้มีการทบทวนและปรับปรุงแผนจัดการดำเนินธุรกิจอย่างต่อเนื่องเพื่อให้มีความครบถ้วนสมบูรณ์และเป็นไปตามมาตรฐานยิ่งขึ้น
รวมถึงจัดให้มีการทดสอบแผนดังกล่าว เพื่อให้มั่นใจว่าสามารถใช้ได้จริงในภาวะวิกฤติ

บมจ. อสมท ได้นำแนวทางการบริหารความเสี่ยงองค์กรเชิงบูรณาการ (Enterprise Risk
Management -Integrated Framework) ของ The Committee of Sponsoring
Organizations of the Treadway Commission (COSO)
ซึ่งเป็นกระบวนการบริหารความเสี่ยงตามหลักสากลมาใช้เป็นเครื่องมือในการบริหารและจัดการความเสี่ยงภายในองค์กร
โดยมีการเชื่อมโยงกระบวนการบริหารความเสี่ยงเข้ากับแผนกลยุทธ์ขององค์กร
มีการจัดทำแผนภูมิความเสี่ยง (Risk Map) ตัวชี้วัดความเสี่ยงหลัก (Key Risk Indicator)
และเกณฑ์ขั้นต่ำ ที่ยอมรับได้ (Risk Appetite) ซึ่งครอบคลุมความเสี่ยงหลักขององค์กร
ทั้งด้านกลยุทธ์ (Strategic Risk) ด้านการปฏิบัติการ (Operational Risk) ด้านการเงิน
(Financial Risk) และด้านการปฏิบัติตามกฎระเบียบ (Compliance Risk)
โดยการระบุความเสี่ยงนั้น ได้จากการระดมสมอง ทั้งในแนวทางจากบนลงล่าง (Top down)
โดยคณะกรรมการบริหารความเสี่ยง และผู้บริหารระดับสูง และจากล่างขึ้นบน หรือจากระดับปฏิบัติ
(Bottom up) ประกอบกับ วิเคราะห์สภาวการณ์แวดล้อมที่คาดว่าจะเกิดขึ้น
ทั้งที่มาจากปัจจัยภายใน และปัจจัยภายนอก
มีการประเมินระดับความรุนแรงของความเสี่ยง
การจัดทำแผนบริหารความเสี่ยงระดับองค์กรที่มีการบูรณาการเชื่อมโยงกับวิสัยทัศน์ พันธกิจ
และยุทธศาสตร์ของ บมจ.อสมท และมีการติดตามและประเมินผล
เพื่อให้องค์กรบรรลุเป้าหมายที่กำหนดไว้

บมจ. อสมท มีการจัดทำแผนบริหารความเสี่ยง ประจำปี 2555
เพื่อตอบสนองต่อรายการความเสี่ยง
ระดับองค์กรที่มีระดับความรุนแรงสูง จำนวน 10 ความเสี่ยง โดยรายละเอียดของแต่ละความเสี่ยง
และการบริหาร

จัดการความเสี่ยงดังกล่าว สามารถสรุปได้ ดังนี้

1. ความเสี่ยงจากผลกระทบจากแผนแม่บท กสทช. (ความเสี่ยงด้านกลยุทธ์ : Strategic
Risk)

จากนโยบายรัฐในการปฏิรูปสื่อ
และการประกาศใช้พระราชบัญญัติประกอบกิจการกระจายเสียงและกิจการโทรทัศน์ เมื่อวันที่ 5
มีนาคม 2551 ตลอดจนพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. 2553 เมื่อวันที่ 20 ธันวาคม 2553
และการแต่งตั้งคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ
(กสทช.) เมื่อวันที่ 7 ตุลาคม 2554 และการประกาศแผนแม่บทฯ กสทช. เมื่อ 4 เมษายน 2555
ซึ่งมีผลให้คลื่นความถี่ต้องถูกนำมาจัดสรรใหม่ บมจ. อสมท
จึงมีความเสี่ยงที่อาจถูกลดจำนวนคลื่นความถี่ในการประกอบกิจการลง ขณะเดียวกัน ก็จะมีผลให้
บมจ. อสมท ถูกปรับเปลี่ยนสถานะจากเดิมที่เป็นผู้ให้สัมปทาน
มาเป็นผู้ประกอบการรายหนึ่งที่ต้องแข่งขันกับผู้ประกอบการภาคเอกชน
โดยต้องขอรับใบอนุญาตประกอบกิจการทางธุรกิจที่ต้องเสียค่าธรรมเนียมใบอนุญาตประกอบกิจการ
และใบอนุญาตใช้คลื่นความถี่ รวมถึงต้องนำส่งเงินรายปีเข้ากองทุนไม่เกินร้อยละ 2
ของรายได้จากการโฆษณาทั้งทางตรงและทางอ้อม ประเด็นดังกล่าวนี้ยังคงนับเป็นภาระความเสี่ยงที่
บมจ. อสมท ต้องเตรียมการรองรับต่อไป

ทั้งนี้ บมจ. อสมท ได้ให้ความสำคัญอย่างยิ่งในการดำเนินการเพื่อรองรับความเสี่ยงดังกล่าว
โดยมีการจัดตั้งคณะกรรมการการจัดทำแผนปฏิบัติการประกอบธุรกิจวิทยุและโทรทัศน์
เพื่อศึกษาความคืบหน้าแนวทางการดำเนินการของคณะกรรมการ กสทช.
และดำเนินการเกี่ยวกับการแจ้งรายละเอียดการใช้งานคลื่นความถี่
เหตุผลความจำเป็นในการถือครองคลื่นความถี่ สัมปทาน หรือสัญญา อายุสัญญา
ค่าตอบแทนตลอดจนรายละเอียดต่างๆ ที่เกี่ยวข้อง ศึกษาความเป็นไปได้
ตลอดจนเสนอแนวทางเลือกรูปแบบในการเป็นผู้ให้บริการออกอากาศโทรทัศน์ในระบบดิจิทัล
และให้นำเสนอโครงสร้างธุรกิจใหม่ที่ดำเนินการภายใต้นิติบุคคลที่มีรายละเอียดการลงทุน
และโครงสร้างการถือหุ้น

อย่างไรก็ตาม บมจ. อสมท
ยังคงต้องให้ความสำคัญอย่างต่อเนื่องกับการเตรียมการรองรับการที่จะต้องประมูลใบอนุญาตแข่งกับเอกชน
เพื่อสร้างความมั่นใจได้ว่า บมจ. อสมท จะยังคงสามารถได้คลื่นความถี่ในการดำเนินกิจการต่อไป

2. ความเสี่ยงจากผลกระทบที่เกิดขึ้นจากเทคโนโลยี (ความเสี่ยงด้านกลยุทธ์ : Strategic
Risk)

พัฒนาการของเทคโนโลยีที่เกิดขึ้น
ตลอดจนการหลอมรวมเทคโนโลยีด้านกิจการกระจายเสียงและกิจการโทรคมนาคม
ซึ่งนำมาสู่การคิดค้นนวัตกรรมใหม่ๆ อาทิ การเปลี่ยนผ่านจากเทคโนโลยีอนาล็อก (Analog)
มาเป็นเทคโนโลยีดิจิทัล (Digital) การสื่อสารแบบไร้สาย (Wireless)
ที่ทำให้สามารถเชื่อมโยงข้อมูลถึงกันได้อย่างไร้ขีดจำกัด เป็นต้น จะทำให้เกิดธุรกิจ และสื่อใหม่
(New Media) ขึ้นมากมาย
ซึ่งนับเป็นปัจจัยสำคัญที่จะส่งผลกระทบต่อการดำเนินงานของธุรกิจสื่อในปัจจุบันและในอนาคต

บมจ. อสมท ได้บริหารจัดการความเสี่ยงดังกล่าว
ด้วยการติดตามความเคลื่อนไหวของเทคโนโลยีอย่างใกล้ชิด
และเตรียมพร้อมรองรับการเปลี่ยนแปลงดังกล่าว มีการกำหนดทิศทาง
นำเทคโนโลยีที่มีอยู่มาเพิ่มช่องทางในการดำเนินธุรกิจ มีการเจรจาร่วมมือกับหน่วยงานภายนอก
นอกจากนี้ ยังมีโครงการพัฒนาเพื่อนำคลื่นความถี่ที่มีอยู่มาใช้ประโยชน์ให้เกิดมูลค่าในเชิงธุรกิจ
การร่วมมือกับพันธมิตรในการดำเนินธุรกิจโทรทัศน์ดาวเทียม
รวมทั้งการศึกษาแนวทางการจัดทำแผนรองรับการเปลี่ยนผ่านสู่ระบบโทรทัศน์ดิจิทัล
เพื่อให้เป็นไปตามนโยบายภาครัฐ ตามกฎหมาย มีมาตรฐานสากล
และเป็นประโยชน์ในการประกอบกิจการของ บมจ. อสมท

3. ความเสี่ยงจาก Content ที่อาจไม่ตอบสนองต่อความต้องการลูกค้า (ความเสี่ยงด้านกลยุทธ์ :
Strategic Risk)

ท่ามกลางภาวการณ์การแข่งขันในสื่อธุรกิจด้านโทรทัศน์และวิทยุนั้น
มีการแข่งขันที่รุนแรงมากขึ้นมาโดยตลอด ความเสี่ยงจาก Content
ที่อาจไม่ตอบสนองต่อความต้องการของลูกค้า ซึ่งอาจมีสาเหตุมาจากหลากหลายปัจจัย อาทิ
พฤติกรรมผู้ชม/ผู้ฟัง เปลี่ยนแปลงเร็วและหลากหลายมากขึ้น
คุณภาพรายการไม่ตรงกับความต้องการของผู้ชม/ผู้ฟัง การปรับผังรายการยังไม่สอดคล้องกับกลุ่มผู้ชม
(รายการและช่วงเวลา) ขาดการวิจัยการตลาดในเชิงลึกเพื่อศึกษาพฤติกรรมผู้ชม/ผู้ฟัง เป็นต้น
บมจ. อสมท ควรให้ความสำคัญกับการบริหารจัดการความเสี่ยงดังกล่าวที่อาจเกิดขึ้น
ท่ามกลางภาวการณ์ในอนาคตที่ธุรกิจสื่อจะมีแนวโน้มการเปิดเสรีมากขึ้น และ Content
จะถือเป็นปัจจัยสำคัญที่นำไปสู่ความสำเร็จ (Key Success Factor) ในการดำเนินธุรกิจ

บมจ. อสมท ให้ความสำคัญในการปรับปรุงและพัฒนารายการ(Content) มาโดยตลอด
เพื่อให้ตอบสนองต่อความต้องการลูกค้า พฤติกรรมของผู้ชม/ผู้ฟัง
ซึ่งมีการเปลี่ยนแปลงอย่างรวดเร็วและหลากหลายมากขึ้น บมจ. อสมท จึงได้มีการบริหารจัดการ
เพื่อลดความเสี่ยงดังกล่าว ทั้งในส่วนของการจัดทำวิจัยการตลาดเชิงลึก
เพื่อให้สอดคล้องกับพฤติกรรมผู้บริโภคและความต้องการของตลาด
กำหนดกลยุทธ์เพื่อผลิตรายการเองมากขึ้น เพื่อรองรับกับนโยบายของ กสทช.
และเพิ่มโอกาสในการสร้างรายได้ในช่องทางอื่นๆ ขององค์กรในอนาคต
รักษาและสร้างพันธมิตรทางธุรกิจที่มีศักยภาพทั้งในและต่างประเทศ เพื่อพัฒนารายการ
พัฒนาเนื้อหารายการ (content) เพื่อนำเสนอใน Platform ต่างๆ
และขยายข่ายบริการและต่อยอดธุรกิจวิทยุผ่านสื่ออื่นๆ
ซึ่งมาตรการเหล่านี้จะสามารถช่วยลดระดับความเสี่ยงได้

4. ความเสี่ยงจากการพัฒนาธุรกิจใหม่และการใช้ทรัพย์สินที่มีอยู่ให้เกิดมูลค่าเพิ่ม (ความเสี่ยงด้าน
กลยุทธ์ : Strategic Risk)

บมจ. อสมท ให้ความสำคัญกับการมุ่งไปสู่การดำเนินงานในธุรกิจใหม่ ๆ โดยเน้นการดำเนินธุรกิจ
ทีวีดาวเทียม เพื่อสามารถสร้างรายได้เพิ่มเติมจากธุรกิจหลัก โดยมีการบริหารจัดการ
และเตรียมความพร้อมทั้งในด้านโครงสร้างการดำเนินงาน กระบวนการในการดำเนินธุรกิจใหม่
บุคลากร รวมทั้งการผลิต และจัดหา Content ที่มีคุณภาพเหมาะสมกับกลุ่มเป้าหมาย
และเพียงพอต่อการออกอากาศ ตลอดจนคัดเลือกพันธมิตรเข้าร่วมดำเนินการ
เพื่อให้ครอบคลุมสื่อใหม่ๆ และสามารถออกอากาศผ่านช่องทางต่างๆ ของ บมจ. อสมท

นอกจากนี้ยังมีการเตรียมความพร้อมในการนำทรัพย์สินที่ยังไม่ได้ใช้ประโยชน์มาพัฒนาให้เกิดมูลค่าเพิ่ม
โดยมีการจัดจ้างบริษัทที่ปรึกษา มาดำเนินการทั้งในส่วนของการจัดทำแผนบริหารจัดการ
การศึกษาความเป็นไปได้ของโครงการ และการประเมินความคุ้มค่าของโครงการ เป็นต้น

5.
ความเสี่ยงจากการบริหารการตลาดเพื่อสร้างรายได้ยังไม่สามารถดำเนินการในเชิงรุกได้อย่างเต็มที่
(ความเสี่ยงด้านการเงิน : Financial Risk)

ถึงแม้ว่าการบริหารการตลาดของ บมจ. อสมท ยังไม่สามารถดำเนินการในเชิงรุกได้อย่างเต็มที่
ซึ่งอาจมีสาเหตุมาจากหลากหลายปัจจัย ทั้งภายในและภายนอกประเทศ
ดังนั้นการที่จะรักษาส่วนแบ่งตลาดและอัตราการเติบโตของรายได้ไว้คงไม่ใช่เรื่องง่าย
โดยเฉพาะท่ามกลางการขยายตัวเติบโตในอัตราเร่งของธุรกิจโทรทัศน์ดาวเทียม และสื่อใหม่ๆ
ซึ่งอาจเข้ามามีอิทธิพลและกินส่วนแบ่งตลาดเม็ดเงินโฆษณาของ Free TV อย่างไม่อาจหลีกเลี่ยงได้
ขณะเดียวกันความต้องการของผู้บริโภคที่เปลี่ยนแปลงไปอย่างรวดเร็ว
ส่วนหนึ่งจากการพัฒนาของเทคโนโลยีที่นำไปสู่สื่อใหม่ๆ ประกอบกับภาวะชะลอตัวของเศรษฐกิจในปี
2555 ในกรณีที่สถานการณ์ในยุโรปไม่สามารถควบคุมได้ แม้จะมีมาตรการกระตุ้นของภาครัฐที่ออกมา
โดยอาจทำให้เศรษฐกิจปี 2555 เติบโตได้ในระดับ 1-2% จากปี 2554 ที่คาดว่าจะอยู่ที่ประมาณ
3.8% ตลอดจนปัจจัยภายใน อาทิ รายการ (content) ไม่ตอบสนองต่อความต้องการผู้ชม/ผู้ฟัง
ซึ่งล้วนแล้วแต่จะเป็นปัจจัยกดดันที่จะทำให้การบริหารการตลาดเชิงรุกไม่สามารถดำเนินการได้อย่างเต็มที่
จนทำให้อาจส่งผลให้รายได้และกำไรก่อนหักภาษีไม่เป็นไปตามเป้าหมายที่กำหนดไว้

ดังนั้นเพื่อให้ บมจ. อสมท สามารถดำเนินงานให้รายได้เป็นไปตามเป้าหมายที่กำหนดไว้
จึงได้มีการบริหารจัดการ เพื่อลดความเสี่ยงหรือผลกระทบดังกล่าวที่จะเกิดขึ้น
โดยกำหนดกลยุทธ์ทางการตลาดใหม่ เพิ่มรูปแบบการตลาดที่หลากหลายมากขึ้น
ขยายช่องทางการโฆษณา รวมไปถึงการเพิ่มอัตราค่าโฆษณา เป็นต้น

6. ความเสี่ยงจากการบริหารค่าใช้จ่ายยังต้องควบคุมให้มีประสิทธิภาพยิ่งขึ้น
(ความเสี่ยงด้านการเงิน : Financial Risk)

บมจ. อสมท ให้ความสำคัญกับการบริหารจัดการค่าใช้จ่าย
เนื่องจากค่าใช้จ่ายเป็นปัจจัยสำคัญปัจจัยหนึ่ง
ที่อาจส่งผลให้องค์กรไม่สามารถบรรลุเป้าหมายทางการเงินที่กำหนดไว้ ดังนั้น
จึงจำเป็นที่จะต้องบริหารค่าใช้จ่ายต่างๆ ให้มีประสิทธิภาพ ได้แก่ ค่าใช้จ่ายล่วงเวลา
ค่าใช้จ่ายในการขาย และเงินรางวัลนำเข้า (Commission)
รวมถึงค่าใช้จ่ายดำเนินงานต่อรายได้ดำเนินงาน
และให้สามารถเทียบเคียงกับธุรกิจในอุตสาหกรรมเดียวกันได้ โดย บมจ. อสมท
ได้จัดทำแผนการลดค่าใช้จ่ายเพื่อช่วยเพิ่มประสิทธิภาพในการบริหารต้นทุน นอกจากนี้
ยังมีแนวทางในการกำหนดศูนย์ EVM (Economic Value Management)
ที่จะจัดสรรต้นทุนระหว่างหน่วยงานภายในด้วยกัน
ซึ่งช่วยสะท้อนให้เห็นถึงต้นทุนในการดำเนินงานที่แท้จริงของแต่ละหน่วยงาน
และเสริมสร้างขีดความสามารถในการแข่งขันในระยะยาวขององค์กร

7. ความเสี่ยงจากการบริหารเทคโนโลยีสารสนเทศเพื่อการจัดการที่ดี (ITG) ยังไม่สมบูรณ์
(ความเสี่ยงด้านการดำเนินงาน : Operational Risk)

บมจ. อสมท
ให้ความสำคัญในการพัฒนาเทคโนโลยีสารสนเทศขององค์กรให้สามารถสนับสนุนการดำเนินงาน
และเพิ่มขีดความสามารถเพื่อรองรับการแข่งขันในอนาคต ดังนั้น
จึงมีมาตรการบริหารจัดการความเสี่ยงในเรื่องดังกล่าวอย่างต่อเนื่อง ด้วยการนำเอาระบบ
Enterprise Resource Planning : ERP
มาใช้เพื่อปรับปรุงระบบเทคโนโลยีสารสนเทศทางการบริหารและการจัดการในด้านต่างๆ ของ
บมจ. อสมท ให้เกิดประสิทธิภาพยิ่งขึ้น สามารถสนับสนุนข้อมูลเพื่อการตัดสินใจในด้านการบริหาร
รวมทั้งมีการดำเนินการตามมาตรฐาน ISO 27001 ในส่วนของศูนย์คอมพิวเตอร์ (Data Center)
เพื่อเสริมสร้างความมั่นคงปลอดภัยให้กับระบบสารสนเทศขององค์กร

8. ความเสี่ยงจากระบบบริหารทรัพยากรมนุษย์ที่ยังต้องพัฒนาให้มีศักยภาพรองรับการแข่งขัน
(ความเสี่ยงด้านการดำเนินงาน : Operational Risk)

บมจ. อสมท เห็นถึงความจำเป็นในการบริหารและพัฒนาระบบทรัพยากรมนุษย์ (HR Management
& HR Development) ซึ่งเป็นระบบที่มีอยู่ในปัจจุบัน
บางส่วนยังคงต้องพัฒนาเพื่อให้สามารถสนับสนุนการดำเนินธุรกิจองค์กร
ท่ามกลางสภาพแวดล้อมทางธุรกิจที่เปลี่ยนแปลงได้อย่างมีประสิทธิภาพยิ่งขึ้น อาทิ
การปรับโครงสร้างองค์กรให้รองรับกับการแข่งขันและการดำเนินธุรกิจในอนาคต
การพัฒนาสายอาชีพ (Career Path) การเตรียมการหาผู้สืบทอดตำแหน่งทดแทนผู้เกษียณ
การอบรมบุคลากรตาม Competency ขององค์กร
ตลอดจนการบริหารความเสี่ยงเพื่อมุ่งสู่การเป็นองค์การแห่งการเรียนรู้ (Learning
Organization: LO)

9. ความเสี่ยงจากการที่ยังต้องบริหารจัดการลิขสิทธิ์ เพื่อรองรับ Platform ที่ใช้อยู่
(ความเสี่ยงด้านการปฏิบัติตามกฎ ระเบียบ ข้อบังคับ กฎหมาย : Compliance Risk)

ในการดำเนินธุรกิจในอนาคต การบริหารจัดการลิขสิทธิ์อย่างมีประสิทธิภาพ จะช่วยให้ บมจ. อสมท
สามารถขายช่องทางในการหารายได้ รวมทั้งป้องกันความเสี่ยงจากการอาจถูกฟ้องร้องได้ด้วย
ดังนั้น บมจ. อสมท จึงจำเป็นที่จะต้องมีมาตรการบริหารจัดการ โดยในปี 2555
ได้มีการจัดตั้งหน่วยงานที่รับผิดชอบที่ชัดเจน การจัดทำแผนเพื่อบริหารจัดการลิขสิทธิ์ รวมทั้ง
การสื่อสารให้หน่วยงานภายในทราบถึงข้อสัญญา และข้อสงวนสิทธิ์ของสัญญาให้ชัดเจน

10.
ความเสี่ยงจากการที่กฎระเบียบและข้อบังคับที่ยังไม่เป็นปัจจุบันและไม่เอื้อต่อการแข่งขันในเชิงธุรกิจ
(ความเสี่ยงด้านการปฏิบัติตามกฎ ระเบียบ ข้อบังคับ กฎหมาย : Compliance Risk)

บมจ. อสมท เล็งเห็นถึงความสำคัญในการปรับปรุงกฎ ระเบียบ และข้อบังคับ
ที่มีอยู่ในปัจจุบันให้เอื้อต่อการแข่งขันในเชิงธุรกิจ ดังนั้นจึงมีมาตรการจัดการความเสี่ยงดังกล่าว
ด้วยการทำการปรับปรุงกฎ ระเบียบ
และข้อบังคับใหม่ให้สามารถเสริมสร้างศักยภาพในการแข่งขันได้มากยิ่งขึ้น